በአዲስ አበባ ለኮሮና ቫይረስ ሕሙማን ሕክምና መስጫ የሚውል ፊልድ ሆስፒታል ተመረቀ
 አዲስ አበባ፦ በአዲስ አበባ በኮሮና ቫይረስ ለሚያዙ እና በብዛት የማስተናገድ አቅም ያለው ‘አዲስ አበባ ኮቪድ-19 ፊልድ ሆስፒታል’ በሚል ስያሜ የተገነባውን የጤና ተቋም በጤና ሚኒስትሯ ዶክተር ሊያ ታደሰና በዓለም የምግብ መርሐ ግብር ዋና ዳይሬክተር ዴቪድ ቤስሌይ ትናንት ተመረቀ። በምረቃው ወቅት ዶክተር ሊያ ባደረጉት ንግግር፣ ሆስፒታሉ በዓለም የምግብ መርሐ ግብር፣ በዓለም ጤና ድርጅት እንዲሁም በተባበሩት መንግሥታት ድርጅት ቅንጅት ድጋፍ መገንባቱን ገልፀዋል፡፡ ለድንገተኛ ሕክምና በአጭር ጊዜ የተገነባ ቢሆንም ለረጅም ጊዜ አገልግሎት መስጠት የሚችል ማዕከል መሆኑን ገልፀዋል።ሆስፒታሉ ቀደም ሲል ለመንግሥታቱ ድርጅት ሠራተኞች ተብሎ የተሠራ ቢሆንም ለሌሎች ሕክምና መስጫ ሆኖ እንዲያገለግልም እየተሠራ መሆኑን ጠቁመዋል።ከቀናት በኋላ ለአገልግሎት ክፍት እንደሚሆንና ሆስፒታሉን ለሌሎች የጤና አገልግሎት ሥራዎች ለማዋል ከሚመለከታቸው አካላት ጋር ውይይት እየተካሄደ እንደሆነም አመልክተዋል።የዓለም የምግብ መርሐ ግብር ዋና ዳይሬክተር ዴቪድ ቤስሌይ በበኩላቸው የኢትዮጵያ መንግሥት ቫይረሱን ለመከላከል ከፍተኛ ትኩረት አድርጓል ሲሉ ተናግረዋል።በተለይም የኢትዮጵያ መንግሥት ሆስፒታሉን ከተቋማቸውና ከመንግሥታቱ ድርጅት ጋር በመሆን እውን ማድረጉን አድንቀዋል።ሆስፒታሉ በቦሌ ቡልቡላ አካባቢ የሚገኘው ይህ የፊልድ ሆስፒታል 25 ሺህ ካሬ ሜትር መሬት ላይ ያረፈ ሲሆን፥ በዓለም የምግብ መርሐ ግብር ድጋፍ የተሠራ ነው ።በሦስት ሣምንታት ውስጥ የተገነባው ሆስፒታሉ ቀሪ የማጠናቀቂያ ሥራዎች ተከናውነውለት ከ10 ቀናት በኋላ ለአገልግሎት ክፍት እንደሚሆን ተገልጿል።ሆስፒታሉ በተለያየ ደረጃ
ላይ ለሚገኙ የኮሮና
ቫይረስ ሕሙማን ሕክምና
መስጫነት የሚውል ሲሆን
በዓለም ጤና ድርጅት
የጥራት ደረጃ መሠረት
መገንባቱ ተጠቁሟል።አዲስ ዘመን ግንቦት 20/2012 በጋዜጣው
ሪፖርተር